এদিকে ভূমি অধিগ্রহণ ও পুনর্বাসন কাজও এগিয়ে যাচ্ছে। প্রকল্পে ভূমি অধিগ্রহণ কাজের অগ্রগতি হয়েছে ৯৫ ভাগ। মুন্সীগঞ্জ, মাদারীপুর ও শরীয়তপুর জেলায় যথাযথভাবে ভূমি অধিগ্রহণের কাজ এগিয়ে যাচ্ছে। তিনটি জেলায় মোট প্রস্তাবিত ১ হাজার ৪২২ দশমিক ৭৫ হেক্টর ভূমির মধ্যে বেশির ভাগ অধিগ্রহণ হয়েছে। বাকি ভূমি দখল বুঝে নেওয়ার কাজ চলছে। ভূমি অধিগ্রহণে ক্ষতিগ্রস্তদের পুনর্বাসনের জন্য মোট ২ হাজার ৫৯২টি প্লটের মধ্যে ১ হাজার ২৭০টি প্লট হস্তান্তর করা হয়েছে। এর মধ্যে ৩৬০টি প্লট ভূমিহীন ক্ষতিগ্রস্তদের। বাকি কাজ খুব দ্রুত সময়ে হবে বলে জানান সেতু বিভাগ। সেতুর উভয় পাশে চারটি পুনর্বাসন কেন্দ্র পরিকল্পিতভাবে গড়ে উঠেছে।প্রকল্প কর্মকর্তারা জানিয়েছেন, তিনটি ড্রেজার, একটি বহুমুখী কাজের জাহাজ, একটি টাগবোট, তিনটি অ্যাংকর বোট, ২৫টি কনটেইনার ও প্রায় ৫০০ ড্রেজিং পাইপ প্রকল্প এলাকায় বসানো হয়েছে। নদীর দুই তীরে প্রায় ১৪ কিলোমিটারজুড়ে নদীশাসন করা হবে। এ ছাড়া মাওয়া ও জাজিরা প্রান্তে ১৪ কিলোমিটার সংযোগ সড়ক নির্মাণ কাজের অগ্রগতি ৪২ শতাংশ। অবকাঠামো নির্মাণ এগিয়েছে ৩৩ শতাংশ।